2006D0115 — ET — 12.04.2006 — 001.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI OTSUS, 17. veebruar 2006, milles käsitletakse teatavaid kaitsemeetmeid seoses kõrge patogeensusega linnugripiga metslindudel ühenduses ning millega tunnistatakse kehtetuks otsused 2006/86/EÜ, 2006/90/EC, 2006/91/EÜ, 2006/94/EÜ, 2006/104/EÜ ja 2006/105/EÜ (teatavaks tehtud numbri K(2006) 554 all) (EMPs kohaldatav tekst) (2006/115/EÜ) (EÜT L 048, 18.2.2006, p.28)

Muudetud:

Euroopa Liidu Teataja No page date ►M1 KOMISJONI OTSUS, 7. aprill 2006, L 103 29 12.4.2006









▼B

KOMISJONI OTSUS,

17. veebruar 2006,

milles käsitletakse teatavaid kaitsemeetmeid seoses kõrge patogeensusega linnugripiga metslindudel ühenduses ning millega tunnistatakse kehtetuks otsused 2006/86/EÜ, 2006/90/EC, 2006/91/EÜ, 2006/94/EÜ, 2006/104/EÜ ja 2006/105/EÜ

(teatavaks tehtud numbri K(2006) 554 all)

(EMPs kohaldatav tekst)

(2006/115/EÜ)







EUROOPA ÜHENDUSTE KOMISJON, võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, ( 1 ) eriti selle artikli 9 lõiget 4, võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, ( 2 ) eriti selle artikli 10 lõiget 4, võttes arvesse Euroopa Parlamendi ja nõukogu 26. mai 2003. aasta määrust (EÜ) nr 998/2003, mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ, ( 3 ) eriti selle artiklit 18, ning arvestades järgmist: (1) Lindude gripp on nakkav kodu- ja metslindude viirushaigus, mis võib lõppeda surmaga ja põhjustada häired ning kiiresti omandada episootilised mõõtmed, seades tõsisesse ohtu loomade ja inimeste tervise ning vähendades järsult kodulinnukasvatuse tasuvust. On olemas oht, et haigusetekitaja levib metslindudelt kodulindudele ja ühest liikmesriigist teistesse liikmesriikidesse ja kolmandatesse riikidesse eluslindude ja nendelt saadud toodete rahvusvahelise kaubanduse kaudu. (2) Mitmes liikmesriigis on kahtlustatud kõrge patogeensusega linnugrippi viiruse alatüübiga H5N1 või on kinnitatud selle esinemist. Komisjon on juba võtnud ajutised kaitsemeetmed. Epidemioloogilist olukorda arvesse võttes on asjakohane võtta vajalikke kaitsemeetmeid ühenduse tasandil, et takistada kõnealuse haiguse levimist metslindudelt kodulindudele. (3) Kui metslindudega seotud kliinilise juhtumi käigus kogutud H5-linnugripiviirus isoleeritakse liikmesriigi territooriumil ja kui kuni neuraminidaasi (N) tüübi ja patogeensusindeksi kindlaksmääramiseni annavad kliiniline pilt ja epidemioloogilised asjaolud põhjust kahtlustada kõrge patogeensusega linnugrippi, mida põhjustab A-tüüpi gripiviiruse alatüüp H5N1, või kui kõnealuse alatüübi olemasolu on kinnitust leidnud, peaksid mõjutatud liikmesriigid kohaldama teatavaid kaitsemeetmeid, et minimeerida ohtu kodulindude jaoks. (4) Käesoleva otsusega ettenähtud erimeetmete kohaldamisega ei piirata liikmesriikide võetavate meetmete kohaldamist nõukogu 19. mai 1992. aasta direktiivi 92/40/EMÜ raames, millega kehtestatakse klassikalise lindude katku tõrjemeetmed. ( 4 ) (5) Järjepidevuse huvides on käesolevas otsuses asjakohane kasutada teatavaid mõisteid, mis on ette nähtud nõukogu 20. detsembri 2005. aasta direktiiviga 2005/94/EÜ (linnugripi tõrjet käsitlevate ühenduse meetmete ning direktiivi 92/40/EMÜ kehtetuks tunnistamise kohta), ( 5 ) nõukogu 15. oktoobri 1990. aasta direktiiviga 90/539/EMÜ (kodulindude ja haudemunade ühendusesisest kaubandust ning kolmandatest riikidest importimist reguleerivate loomatervishoiunõuete kohta), ( 6 ) Euroopa Parlamendi ja nõukogu 29. aprilli 2004. aasta määrusega (EÜ) nr 853/2004 (millega sätestatakse loomset päritolu toidu hügieeni erieeskirjad) ( 7 ) ning Euroopa Parlamendi ja nõukogu 26. mai 2003. aasta määrusega (EÜ) nr 998/2003 (mis käsitleb lemmikloomade mittekaubandusliku liikumise suhtes kohaldatavaid loomatervishoiunõudeid ja millega muudetakse nõukogu direktiivi 92/65/EMÜ). ( 8 ) (6) Tuleks kehtestada ohustatud ja järelevalvetsoonid koha ümber, kus avastati metslindude haigusjuhtum. Kõnealused tsoonid peaksid piirduma alaga, mis on vajalik selleks, et ennetada viiruse levikut kaubanduslikesse ja mittekaubanduslikesse kodulinnukarjadesse. (7) On asjakohane kontrollida ja piirata eelkõige eluslindude ja haudemunade liikumist ning samal ajal lubada kõnealuste lindude ja lindudelt pärit toodete kontrollitud väljasaatmist tsoonist teatavatel tingimustel. (8) Komisjoni 19. oktoobri 2005. aasta otsuses 2005/734/EÜ (millega kehtestatakse bio-ohutusmeetmed, et vähendada A-tüüpi gripiviiruse alatüübi H5N1 põhjustatud väga patogeense lindude gripi kandumise ohtu metslindudelt kodulindudele ja teistele vangistuses elavatele lindudele ning rajada väga ohustatud piirkondadesse varajase avastamise süsteem) ( 9 ) on sätestatud meetmed, mida tuleks rakendada ohustatud ja järelevalvetsoonides sõltumata selle piirkonna määratud riskitasemest, kus on kahtlustatud kõrge patogeensusega linnugrippi või kus see on kinnitust leidnud. (9) Nõukogu 13. juuli 1992. aasta direktiiviga 92/65/EMÜ (milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse) ( 10 ) on ette nähtud heakskiidetud asutused, instituudid ja keskused ning näidissertifikaat, mis peab olema kaasas loomade või nende sugurakkude veol eri liikmesriikide selliste heakskiidetud kohtade vahel. Tuleks ette näha veopiirangute erand lindude veo puhul sellistest asutustest, instituutidest ja keskustest sellistesse asutustesse, instituutidesse ja keskustesse, mis on heaks kiidetud vastavalt kõnealusele direktiivile. (10) Haudemunade transporti ohustatud tsoonist tuleks lubada teatavatel tingimustel. Haudemunade lähetamist teistesse riikidesse võib lubada eelkõige vastavalt direktiivis 2005/94/EÜ sätestatud tingimustele. Sellisel juhul peaksid direktiiviga 90/539/EMÜ ettenähtud veterinaarsertifikaadid sisaldama viidet käesolevale otsusele. (11) Liha, hakkliha, lihavalmististe ja lihatoodete lähetamine ohustatud tsoonist peaks olema lubatud teatavatel tingimustel, eelkõige vastavalt määruses (EÜ) nr 853/2004 ning Euroopa Parlamendi ja nõukogu 29. aprilli 2004. aasta määrusele (EÜ) nr 854/2004 (millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks) sätestatud nõuetele. ( 11 ) (12) Nõukogu 16. detsembri 2002. aasta direktiivis 2002/99/EÜ (milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad) ( 12 ) on sätestatud selliste töötlemisviiside loetelu, millega tagatakse, et piirangutega piirkondadest pärit liha on ohutu ning on ette nähtud võimalus kehtestada spetsiaalne tervisemärk ja tervisemärk, mis on nõutav liha puhul, mida ei ole lubatud viia turule loomatervishoiuga seotud põhjustel. On asjakohane lubada ohustatud tsoonidest lähetada liha, millel on kõnealuse direktiiviga ettenähtud tervisemärk, ning lihatooteid, mida on töödeldud samas direktiivis osutatud viisil. (13) Vastavalt Euroopa Parlamendi ja nõukogu 3. oktoobri 2002. aasta määrusele (EÜ) nr 1774/2002 (milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad) ( 13 ) on lubatud turule viia mitmeid loomseid kõrvalsaadusi, näiteks tehniliseks otstarbeks kasutatavat želatiini, ravimitööstuse tooraineid ja muid materjale, mis pärinevad ühenduse loomatervishoiupiirangutega piirkonnast, sest kõnealuseid tooteid käsitatakse ohutuna tänu teatavatele tootmis-, töötlus- ja tootmisvahendite kasutustingimustele, mis tõhusalt inaktiveerivad võimalikud patogeenid või tõkestavad kokkupuute nakkusele vastuvõtlike loomadega. (14) Käesolev otsus vaadatakse läbi, pidades silmas direktiivi 2005/94/EÜ ülevõtmist liikmesriikide poolt. (15) Pärast teateid A-tüüpi gripiviiruse alatüübi H5N1 põhjustatud kõrge patogeensusega linnugripi juhtumite kohta metslindudel Kreekas, Itaalias ja Sloveenias võttis komisjon koostöös asjaomaste liikmesriikidega vastu otsused 2006/86/EÜ, ( 14 ) 2006/90/EÜ, ( 15 ) 2006/91/EÜ, ( 16 ) 2006/94/EÜ, ( 17 ) 2006/104/EÜ ( 18 ) ja 2006/105/EÜ, ( 19 ) milles käsitletakse teatavaid ajutisi kaitsemeetmeid seoses kõrge patogeensusega linnugripi kahtluse juhtumitega metslindudel vastavas liikmesriigis; kõnealused otsused tuleks tunnistada kehtetuks. (16) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega, ning arvestades järgmist: ON VASTU VÕTNUD KÄESOLEVA OTSUSE:







Artikkel 1

Sisu, reguleerimisala ja mõisted

1. Käesoleva otsusega sätestatakse teatavad kaitsemeetmed, mida tuleb kohaldada juhul, kui liikmesriigi (edaspidi “mõjutatud liikmesriik”) territooriumil isoleeritakse metslindudel kõrge patogeensusega linnugripp, mille on põhjustanud A-tüüpi gripiviiruse alatüüp H5, mille puhul kahtlustatakse või on kinnitust leidnud neuraminidaasi tüüp N1, et vältida lindude gripi levikut metslindudelt kodulindudele või teistele vangistuses elavatele lindudele, samuti sellistest lindudest saadud toodete saastumist.

2. Kui ei ole sätestatud teisiti, kohaldatakse direktiivi 2005/94/EÜ mõisteid. Lisaks kohaldatakse järgmisi mõisteid:

a) haudemunad – direktiivi 90/539/EMÜ artikli 2 lõikes 2 määratletud munad;

b) looduslikud jahilinnud – määruse (EÜ) nr 853/2004 I lisa punkti 1.5 teises taandes ja punktis 1.7 määratletud jahilinnud;

c) teised vangistuses elavad linnud – direktiivi 2005/94/EÜ artikli 2 punktis 6 määratletud linnud, sealhulgas: i) linnud, keda peetakse määruse (EÜ) nr 998/2003 artikli 3 punktis a osutatud lemmikloomadena, ja ii) loomaaedadesse, tsirkustesse, lõbustusparkidesse ja katselaboritesse ettenähtud linnud.

Artikkel 2

Ohustatud ja järelevalvetsoonide rajamine

1. Mõjutatud liikmesriik rajab selle piirkonna ümber, kus metslindudel on A-tüüpi gripiviiruse alatüübi H5 põhjustatud kõrge patogeensusega linnugripp kinnitust leidnud ja neuraminidaasi tüübi N1 esinemist kas kahtlustatakse või see on kinnitust leidnud:

a) vähemalt kolme kilomeetri raadiusega ohustatud tsooni ning

b) vähemalt kümne kilomeetri raadiusega järelevalvetsooni, mis hõlmab ka ohustatud tsooni.

2. Lõikes 1 viidatud ohustatud ja järelevalvetsooni rajamisel tuleb arvesse võtta linnugripiga seotud geograafilisi, halduslikke, ökoloogilisi ning episotoloogilisi tegureid ning seireseadmeid.

3. Kui ohustatud või järelevalvetsoon hõlmab muude liikmesriikide territooriume, teeb mõjutatud liikmesriik tsoonide rajamisel kõnealuste liikmesriikide ametiasutustega koostööd.

4. Mõjutatud liikmesriik teavitab komisjoni ja teisi liikmesriike käesoleva artikli alusel rajatud kõigist ohustatud ja järelevalvetsoonide üksikasjadest ning teatab üldsusele võetud meetmetest.

▼M1

5. Käesolevas otsuses sätestatud meetmeid kohaldatakse, ilma et see piiraks direktiivi 92/40/EÜ kohaselt võetavate meetmete kohaldamist lindude gripi puhangu korral kodulindudel või, vajaduse korral, rangemate ühenduse kaitsemeetmete kohaldamist H5N1-tüüpi gripiviiruse põhjustatud kõrge patogeensusega linnugripi korral kodulindudel.

▼B

Artikkel 3

Ohustatud tsoonis rakendatavad meetmed

1. Mõjutatud liikmesriik tagab, et ohustatud tsoonis rakendatakse vähemalt järgmisi meetmeid:

a) kõikide põllumajandusettevõtete kindlaksmääramine kõnealuses tsoonis;

b) perioodilised ja dokumenteeritud kontrollkäigud kõikidesse kaubanduslikesse põllumajandusettevõtetesse, kodulindude kliiniline kontroll, sealhulgas vajaduse korral proovide võtmine laboruuringute jaoks;

c) vajalike bioohutusmeetmete rakendamine, sealhulgas desinfitseerimine ettevõttesse sisenemisel ja sealt väljumisel, kodulindude pidamine kanalates või hoidlates, kus on võimalik vältida otsest ja kaudset kontakti muude kodulindude ja vangistuses peetavate lindudega;

d) otsuses 2005/734/EÜ sätestatud bioohutusmeetmete rakendamine;

e) kodulindude lihast toodete liikumise kontroll vastavalt artiklile 9;

f) aktiivne haiguse seire metslindude, eriti veelindude populatsioonis, vajadusel koostöös jahimeeste ja linnuvaatlejatega, keda on spetsiaalselt instrueeritud meetmetest, kuidas end kaitsta viirusega nakatumise eest ning vältida viiruse levikut haigusele vastuvõtlike loomade seas;

g) haigusest üldsuse teavitamise ja teadlikkuse tõstmise kampaaniad omanike, jahimeeste ja linnuvaatlejate seas.

2. Mõjutatud liikmesriik tagab, et ohustatud tsoonis on keelatud järgmine tegevus:

a) kodulindude ja muude vangistuses peetavate lindude väljaviimine ettevõttest, kus neid peetakse,

b) kodulindude ja muude vangistuses peetavate lindude toomine laatadele, turgudele, näitustele ja muudesse kogunemiskohtadesse;

c) kodulindude ja muude vangistuses peetavate lindude transport läbi tsooni, välja arvatud läbisõit põhimaanteedel või -raudteedel ning transport tapamajja koheseks tapmiseks;

d) haudemunade lähetamine tsoonist;

e) kodulindude, muude vangistuses peetavate lindude ja looduslike jahilindude värske liha, hakkliha, lihavalmististe ja lihatoodete lähetamine tsoonist;

f) kasutatud allapanu või sõnniku töötlemata kujul transportimine või levitamine tsoonisisestest majanditest väljapoole kõnealust tsooni, välja arvatud transport töötlemiskohta vastavalt määrusele (EÜ) nr 1774/2002;

g) metslinnujaht.

Artikkel 4

Järelevalvetsoonis rakendatavad meetmed

1. Mõjutatud liikmesriik tagab, et järelevalvetsoonis rakendatakse vähemalt järgmisi meetmeid:

a) kõikide põllumajandusettevõtete kindlaksmääramine kõnealuses tsoonis;

b) vajalike bioohutusmeetmete rakendamine kohapeal, kaasa arvatud desinfitseerimine ettevõttesse sisenemisel ja sealt väljumisel;

c) otsuses 2005/734/EÜ sätestatud bioohutusmeetmete rakendamine;

d) kontroll kodulindude ja muude vangistuses peetavate lindude ning haudemunade liikumise üle kõnealuses tsoonis.

2. Mõjutatud liikmesriik tagab, et järelevalvetsoonis on keelatud järgmine tegevus:

a) kodulindude ja muude vangistuses peetavate lindude liikumine väljapoole kõnealust tsooni nimetatud tsooni rajamise esimese 15 päeva jooksul;

b) kodulindude ja muude lindude toomine laatadele, turgudele, näitustele ja muudesse kogunemiskohtadesse;

c) metslinnujaht.

Artikkel 5

Meetmete kestus

Kui leiab kinnitust, et neuraminidaasi tüüp on muu kui N1 või et viirus on madala patogeensusega, tühistatakse artiklitega 3 ja 4 ettenähtud meetmed.

▼M1

Juhul kui kõrge patogeensusega A-tüüpi gripiviiruse, eelkõige alatüübi H5N1 olemasolu metslindudel on kinnitust leidnud, kohaldatakse artiklitega 3 ja 4 ettenähtud meetmeid nii kaua kui vajalik, võttes arvesse linnugripiga seotud geograafilisi, halduslikke, ökoloogilisi ning episotoloogilisi tegureid, vähemalt 21 päeva ohustatud tsooni korral ja vähemalt 30 päeva järelevalvetsooni korral pärast kuupäeva, mil metslindudelt võeti proovid, mille puhul leidis kinnitust kõrge patogeensusega linnugripiviiruse H5 olemasolu.

▼B

Artikkel 6

Erandid eluslindudele ja ühepäevastele tibudele

▼M1

1. Erandina artikli 3 lõike 2 punktist a võib mõjutatud liikmesriik lubada transportida:

a) kodulinde ja tehistingimustes peetavaid jahilinde ametliku kontrolli all olevatesse ettevõtetesse, mis asuvad ohustatud või järelevalvetsoonis;

b) noorkanu ametliku kontrolli all olevatesse ettevõtetesse samas liikmesriigis ning pärast kõnealuste noorkanade saabumist peavad kodulinnud sihtettevõttesse jääma vähemalt 21 päevaks.

▼B

2. Erandina artikli 3 lõike 2 punktist a või artikli 4 lõike 2 punktist a võib mõjutatud liikmesriik lubada järgmiste lindude transporti:

a) koheseks tapmiseks ettenähtud kodulinnud, sealhulgas prakeeritud munakanad, ohustatud tsoonis või järelevalvetsoonis asuvasse tapamajja või kui see ei ole võimalik, siis pädeva asutuse poolt määratud tapamajja väljaspool kõnealuseid tsoone;

▼M1

b) ühepäevased tibud ohustatud tsoonist ametliku kontrolli all olevatesse ettevõtetesse mõjutatud liikmesriigi territooriumil, tingimusel, et sihtettevõttes ei ole muid kodulinde ega vangistuses peetavaid linde, välja arvatud kodulindudest eraldi peetavad artikli 1 lõike 2 punkti c alapunktis i osutatud lemmiklinnud; või tingimusel, et transport toimub direktiivi 2005/94/EÜ artikli 24 lõike 1 punktides a ja b kirjeldatud tingimustel ja pärast kõnealuste tibude saabumist jäävad kodulinnud sihtettevõttesse 21 päevaks;

▼B

c) ühepäevased tibud järelevalvetsoonist ametliku kontrolli all olevatesse ettevõtetesse mõjutatud liikmesriigi territooriumil;

d) noorkanad, broilerkalkunid ja muud kodulinnud ja tehistingimustes peetavad jahilinnud järelevalvetsoonist ametliku kontrolli all olevatesse ettevõtetesse mõjutatud liikmesriigi territooriumil;

e) artikli 1 lõike 2 punkti c alapunktis i osutatud lemmiklinnud mõjutatud liikmesriigi territooriumil asuvatesse kohtadesse, kus kodulinde ei peeta, kui partii koosneb viiest või vähemast puurilinnust, olenemata direktiivi 92/65/EMÜ artikli 1 lõikes 3 osutatud riigisisestest eeskirjadest;

f) artikli 1 lõike 2 punkti c alapunktis ii osutatud linnud sellistest asutustest, instituutidest ja keskustest sellistesse asutustesse, instituutidesse ja keskustesse, mis on heaks kiidetud direktiivi 92/65/EMÜ artikli 13 alusel.

Artikkel 7

Erandid haudemunadele

1. Erandina artikli 3 lõike 2 punktist d võib mõjutatud liikmesriik lubada:

a) transportida haudemune ohustatud tsoonist mõjutatud liikmesriigi territooriumil asuvasse määratud haudejaama;

b) lähetada haudemune ohustatud tsoonist väljaspool mõjutatud liikmesriigi territooriumi asuvatesse haudejaamadesse, tingimusel et: i) haudemunad on korjatud linnukarjalt: — kellel ei ole linnugripiga nakatumise kahtlust ning — kellelt võetud linnugripi proovi tulemused on osutunud negatiivseks seroloogilisel uurimisel, mis suudab 5 % haiguse levimust tuvastada vähemalt 95 % usaldusväärsusega, ning ii) direktiivi 2005/94/EÜ artikli 26 lõike 1 punktides b, c ja d sätestatud tingimused on täidetud;

▼M1

c) lähetada haudemune või SPF-mune ohustatud tsoonist määratud laboratooriumidesse või instituutidesse teadusuuringuteks, diagnostikaks või farmatseutiliseks otstarbeks.

▼B

2. Nõukogu direktiivi 90/539/EMÜ IV lisas sätestatud näidisele 1 vastav veterinaarsertifikaat, mis on kaasas käesoleva artikli lõike 1 punktis b osutatud haudemunade saatmisel teistesse liikmesriikidesse, sisaldab järgmist teksti:

“Käesolev partii vastab komisjoni otsuses 2006/115/EÜ sätestatud loomatervishoiunõuetele.”

Artikkel 8

Erandid värskele lihale, hakklihale, lihavalmististele, lihamassile ja lihatoodetele

1. Erandina artikli 3 lõike 2 punktist e võib mõjutatud liikmesriik lubada ohustatud tsoonist lähetada:

a) värsket kodulinnuliha, sealhulgas liha, mis on saadud ohustatud tsoonist või väljastpoolt ohustatud tsooni pärit silerinnalistelt lindudelt ning toodetud vastavalt määruse (EÜ) nr 853/2004 II lisale ja III lisa II ja III jaole ning kontrollitud vastavalt määruse (EÜ) nr 854/2004 I lisa I, II, III jaole ning IV jao V ja VII peatükile;

b) hakkliha, lihavalmistisi, lihamassi ja lihatooteid, mis sisaldavad punktis a osutatud liha ning on toodetud vastavalt määruse (EÜ) nr 853/2004 III lisa V ja VI jaole;

c) looduslike jahilindude värsket liha, mis on pärit kõnealusest tsoonist, kui selline liha on märgistatud direktiivi 2002/99/EÜ II lisas sätestatud tervisemärgiga ning ette nähtud transpordiks ettevõttesse nõuetekohaseks töötlemiseks lindude gripi vastu vastavalt kõnealuse direktiivi III lisale;

d) lihatooteid, mis on toodetud selliste looduslike jahilindude lihast, keda on töödeldud nõuetekohaselt linnugripi vastu vastavalt direktiivi 2002/99/EÜ III lisale;

e) väljastpoolt ohustatud tsooni pärit looduslike jahilindude värsket liha, mis on toodetud ohustatud tsooni ettevõtetes vastavalt määruse (EÜ) nr 853/2004 III lisa IV jaole ja kontrollitud vastavalt määruse (EÜ) nr 854/2004 I lisa IV jao VIII peatükile;

f) hakkliha, lihavalmistisi, lihamassi ja lihatooteid, mis sisaldavad punktis e osutatud liha ning on toodetud ohustatud tsoonis asuvates ettevõtetes vastavalt määruse (EÜ) nr 853/2004 III lisa V ja VI jaole;

▼M1

g) kodulindude ja tehistingimustes peetavate jahilindude värsket liha ja sellist liha sisaldavat hakkliha, lihavalmistisi ja lihamassi, mis on saadud kõnealusest tsoonist või sellest väljaspool pärit tapalindudelt või tehistingimustes peetavatelt jahilindudelt, riigi territooriumi muudesse osadesse, tingimusel et: i) selline liha on märgistatud vastavalt direktiivi 2002/99/EÜ artiklile 4 kas direktiivi 2002/99/EÜ II lisaga ettenähtud tunnusmärgiga või määruse (EÜ) nr 2076/2005 artikli kohaselt kehtestatud riigisisese märgiga; ii) selline liha on hangitud, tükeldatud, säilitatud ja transporditud eraldi ülejäänud teistesse liikmesriikidesse saatmiseks või kolmandatesse riikidesse ekspordiks ette nähtud kodulindude või tehistingimustes peetavate jahilindude värskest lihast ning iii) sellise liha puhul välditakse selle kasutamist lihatoodetes või lihavalmististes, mis on ette nähtud turuleviimiseks teistes liikmesriikides või ekspordiks kolmandatesse riikidesse, kui see ei ole läbinud direktiivi 2002/99/EÜ III lisa tabeli 1 punktis a, b või c sätestatud linnugripivastast töötlust.

▼M1 —————

▼B

Artikkel 9

Tingimused loomsetele kõrvalsaadustele

1. Kooskõlas artikli 3 lõike 1 punktiga e võib mõjutatud liikmesriik lubada lähetada:

▼M1

a) loomseid kõrvalsaadusi, i) mis vastavad määruse (EÜ) nr 1774/2002 VII lisa II peatüki A-jaos, III peatüki B-jaos, IV peatüki A-jaos, VI peatüki A- ja B-jaos, VII peatüki A-jaos, VIII peatüki A-jaos, IX peatüki A-jaos ja X peatüki A-jaos ning VIII lisa II peatüki B-jaos ja III peatüki II jao punktis A sätestatud tingimustele, või ii) mida bio-ohutuse tingimuste kohaselt transporditakse määruse (EÜ) nr 1774/2002 III või IV peatüki kohaselt heakskiidetud määratud töötlemisettevõttesse töötlemiseks, mille eesmärk on tagada vähemalt linnugripiviiruse inaktiveerimine, või iii) mida bio-ohutuse tingimuste kohaselt transporditakse loomasöödaks töötlemise eesmärgil vastavalt määruse (EÜ) nr 1774/2002 artikli 23 lõike 2 punktile c;

▼B

b) määruse (EÜ) nr 1774/2002 VIII lisa VIII peatüki A jao punkti 1 alapunktiga a kooskõlas olevaid töötlemata sulgi või sulgede osi, mis on saadud väljastpoolt ohustatud tsooni pärit kodulindudelt;

c) kodulindude töödeldud sulgi ja sulgede osi, mida on töödeldud aurujoaga või mõne muu meetodi abil, mis tagab nakkusetekitajate hävimise;

d) tooted, mis on saadud kodulindudest või muudest vangistuses peetavatest lindudest, mille kohta ei kehti vastavalt ühenduse õigusaktidele loomatervishoiunõuded või mille kohta ei kehti loomatervishoiuga seotud keelud või piirangud, sealhulgas määruse (EÜ) nr 1774/2002 VIII lisa VII peatüki A jao punkti 1 alapunktis a osutatud tooted.

2. Mõjutatud liikmesriik tagab, et käesoleva artikli punktides b ja c osutatud toodetega on määruse (EÜ) nr 1774/2002 II lisa X peatüki kohaselt kaasas äridokument, mille punktis 6.1 kinnitatakse, et käesoleva artikli lõike 1 punktis c osutatud tooteid on töödeldud aurujoaga või mõne muu meetodi abil, mis tagab nakkusetekitajate hävimise.

Nimetatud äridokumenti ei nõuta siiski töödeldud dekoratiivsulgede, reisijatega isiklikuks kasutamiseks kaasasolevate töödeldud sulgede või mittetööstuslikel eesmärkidel üksikisikutele saadetavate töödeldud sulgede partiide puhul.

Artikkel 10

Liikumise tingimused

1. Kui käesoleva otsusega hõlmatud loomade või nende toodete liikumine on artiklite 6, 7, 8 või 9 alusel lubatud, põhineb luba pädeva asutuse teostatud riskihindamise soodsal tulemusel ning tuleb võtta kõik vajalikud bioohutusmeetmed, et vältida linnugripi levikut.

2. Kui lõikes 1 osutatud toodete lähetamine, liikumine või transportimine on artiklite 7, 8 või 9 alusel lubatud vastavalt õigustavatele tingimustele või piirangutele, tuleb neid hankida, käsitleda, käidelda, säilitada ja transportida viisil, mis ei ohustada teiste selliste toodete tervislikku seisundit, mis vastavad kõikidele loomadega kauplemiseks, nende turuleviimiseks või kolmandatesse riikidesse eksportimiseks ettenähtud loomatervishoiunõuetele.

Artikkel 11

Vastavus

Kõik liikmesriigid võtavad ja avaldavad viivitamata käesoleva otsuse järgimiseks vajalikud meetmed. Nad teavitad komisjoni sellest viivitamata.

Mõjutatud liikmesriik kohaldab kõnealuseid meetmeid niipea, kui tal on põhjust kahtlustada kõrge patogeensusega linnugripi, eelkõige alatüübi H5N1 esinemist.

Mõjutatud liikmesriik esitab komisjonile ja teistele liikmesriikidele korrapäraselt vajalikku teavet haiguse epidemioloogia kohta, vajaduse korral täiendavate tõrje- ja järelevalvemeetmete ning teadlikkuse tõstmise kampaaniate kohta ning igal juhul teavet meetmete kavandatud peatamise kohta vastavalt artiklile 5.

Artikkel 12

Kehtetuks tunnistamine

Komisjoni otsused 2006/86/EÜ, 2006/90/EÜ, 2006/91/EÜ, 2006/94/EÜ, 2006/104/EÜ ja 2006/105/EÜ tunnistatakse kehtetuks.

Artikkel 13

Adressaat

Käesolev otsus on adresseeritud liikmesriikidele.